钦定古今图书集成/方舆汇编/职方典/第1111卷 > 湖广星野考 通志
## 钦定古今图书集成/方舆汇编/职方典/第1111卷 > 湖广星野考 通志

《天文》鹑尾曰鸟帑也。裨灶谓岁弃其次，而旅于明年之次，以害鸟帑是也。鸟尾曰帑，鹑尾之为楚分野固已。迁、固世掌天文，其言曰：“楚，翼、轸之分野也。”则今之南郡、江夏、零陵、桂阳、武陵、长沙及汉中、汝南郡，皆楚分。自唐一行有《北纪》、南纪之分，其间为邢、赵，为荆、楚，观两河之象与云汉之所终始，而分野又可知矣。故由汉水之阴，趋均州光化、谷城、枣阳，折而随州，抵应山，于汉为南阳郡。淮源桐柏，控荆、豫之交也，接张十七度，终入翼凡六度，故《汉志》曰：“张、周分也。”亦为楚。自襄阳、宜城、南漳，历荆州、安陆二府，西尽三峡，东尽竟陵，析以岳之华容东境，皆古南郡地。凡入翼十度，沿汉川、汉阳，逾武昌，泛樊口，入黄州，括二郡全境以至德安之安陆、云梦、应城、孝感，其地为江夏郡。入《翼》十二度，由兴国以南，蕲州以北，滨彭蠡、庐江，于域为扬州、吴楚之境。其星为斗牛。盖《翼》十二度终，而斗之十度始入焉。负五岭而郡为桂阳，则今之郴也。而衡之耒阳、常宁，与夫蓝山、临武，领于桂阳之州，入轸六度武陵，则今之常德也。奄及辰、沅，挈领诸邑，越华容西境，至澧州石门、慈利、安乡，极于靖之辖县，旁引永顺、保靖、宣慰诸司，皆武陵入轸十度之野。其十一度为零陵，则永州之辖治也，而城步、武冈达于新宁，附以长沙之湘乡皆属焉。轸四星，其次中小者名长沙，而长沙入轸十六度。今考乡、湘属古零陵，馀州县十有一。北抵岳州之巴陵，以及临湘、平江；南袤之衡阳、衡山。县安仁迤而西南，得宝庆之邵阳、新化，皆古长沙地，为轸之终度焉。其西北介雍州，则郧阳七县故汉中郡。古为梁、庸、商、麋诸国，是秦楚之隅。其星：东井、舆鬼，终柳六度，接于鹑火。从施州上瞿塘，以尽忠州诸卫。其地跨梁、益，属巴郡。旧法参七度，新法觜四度。星蜀而地楚，为馀分云。

躔次

《星经》曰：“翼二十二星，凡十九度；轸四星，凡十七度。” 蔡邕《月令章句》曰：“起张十二度，至轸六度，为荆州。” 费直说《周易》曰：“起张十三度。” 魏陈卓《郡国躔次》曰：“自张十七度至轸十一度，为鹑尾，于辰在巳，楚之分野，属荆州。” 皇甫谧《帝王世纪》曰：“自张十八度至轸十一度，曰鹑尾之次，于辰在已，谓之大荒落；于律为彝，则斗建” 在申，今楚分野。《晋书》曰：“翼、轸楚，荆州。南阳入翼六度。南郡入翼十度。江夏入翼十二度。零陵入轸十一度。桂阳入轸六度。武陵入轸十度。长沙入轸十六度。” 邢昺《疏》曰：“已为鹑尾。初张十八度，终轸十一度。” 国星。

《春秋纬》云：“自大别以东，至雷泽，九江，荆州，属衡星。” 《星经》云：“玉衡星主荆州，尝以五卯日候之。” 《广雅》云：“荆属衡星。” 《宋天文志》云：“北斗第二星曰璇，其分为楚。” 张衡云：“五车星在毕宿北，五帝座也。东南中一星曰司空，主镇星，楚分荆州。” 《宋天文志》云：“十二国十六星，在牛女南，近九坎。其魏西一星曰楚。” 《春秋元命苞》云：“轸星散为荆州，分为楚国。” 《宋天文志》云：“天巿垣西藩十一星，南一曰魏，二曰楚。” 《唐书》云：“布太微之政。而在巽维外者，鹑尾也。” 《史记》云：“以其宿命国，是正四时。仲夏出郊东井、舆鬼、柳东七舍为楚。” 《宋天文志》云：“太微垣三台六星，两两而居，其西近文昌，二星曰上台，为司命。上星曰兖豫，下星主荆扬。” 《周礼》郑注：保章氏，以星土辨九州之地封域，皆有分星。郑注曰：鹑尾，楚也。《旧唐书》云：翼，鹑尾之次已。初起张十五度，中翼十二度，终轸九度，其分野自房。

陵白帝而东，尽汉之南郡江夏，东达庐江。南郡，滨彭蠡之西，得汉长沙、武陵、桂阳、零陵郡。又逾南纪，尽郁林、合浦之地。荆楚郧郡罗权巴夔与南方蛮貊殷南河之南，其中一星，主长沙国。《论语摘辅象》云：“荆、扬属下级。”

五星

《石氏星经》云：“南宫赤帝，其精朱鸟，为七宿：井首、鬼目、柳喙、星颈、张、嗉、翼、翮、轸尾、司夏、司火、司南岳。” 《星经》云：“荧惑主霍山、扬、荆、交州。” 《史记》云：“吴、楚之疆，候在荧惑，占于鸟衡。” 《唐书》云：“星纪鹑尾，以负南海，其神主于衡山，荧惑位焉。” 荧惑曰：“南方夏火，礼也、视也。礼亏视失，逆夏令，伤火气，罚见荧惑。” 又曰：“荧惑主大鸿胪，主死丧，主司空，又为司马，主楚吴、越以南；又司天下群臣之过，司骄奢亡乱妖孽，主岁成败。故曰：虽有哲天子，必视荧惑所在。其入守犯太微、轩辕、营室、房、心，主命，恶之。” 张衡云：“荧惑为执法之星，其精为风伯之师，或童儿歌谣嬉戏。” 《晋灼》曰：“荧惑常以十月入朝太微，受制而出行列宿司无道，出入无常也。二岁而周天。” 《天文志》云：“荧惑色赤，比心大星大小类填。” 按：五星之行，过有道之分，则循轨顺行，天下义宁，年糓顺成，过无道之分，则犯斗变色，为灾为兵，曰吉曰凶，未有不关于人事者也。然五星之变，俱足以致殃，荧惑太白为甚，而荧惑尤甚。盖荧惑火也，性烈而不常。又为执法之官，司天下过失，故其应尤为亟也。

月令

《尔雅》曰：“岁在巳，曰大荒落。” 《说文》云：“四月阳气已出，阴气巳藏，万物见，成文章。” 故巳为蜿，象形。《月令》：孟夏之月，昏翼中。若七月日躔鹑尾之次，则律中仲吕。孟秋之月，日在翼。《新唐书》曰：“鹑尾建巳之月，内列太微，为天庭，其分野自南河以负海，纯阳地也。” 又《唐书》曰：古荆楚郧郡，罗权巴夔，与南方蛮貊之国，翼与咮张同象，当南河之北。轸在天关之外，当南河之南，其中一星主长沙，逾岭徼而南，为东瓯、青丘之分。《禹贡》云：“荆及衡阳为荆州。” 以其当朱明之候也。

占验

翼十九度。甘氏云：“翼二十二星，主太微三公化道，文籍失色，则民流。日月交蚀，五星并逆，芒动则化道不行，文籍坏灭；动移则三公废；光耀则化成。” 《隋志》云：“翼为天之乐府，俳倡戏乐，又主边徼远客，负海之宾。光耀则礼乐兴，四方来；宾动则远方来；离徙则天子举兵。” 或云：“耀则礼乐兴，暗则政教失。日蚀，臣僭。月蚀，妇” 人忧。五星、孛、流、客犯，大凶。东瓯五星，在翼之南，蛮徼星也。《张衡》云：主东越。穿胸、越三方。金火守之，其地有兵。芒角动移，兵内叛。

轸十七度。甘氏云：“轸七星，主将军乐府歌讙之事。五星犯之，失位亡国；女子主政，人失业，贼党掠人，祸生；百日内，若光耀，则天下昌，万民康，四海归王。” 张衡云：“轸为冢宰辅臣也，主车骑，光耀则车骑用。一云：光耀则车骑动。” 《隋志》云：“主载任，有军出入。皆占于轸，又主死丧；耀则车驾备，动则车骑用；离徙，天子忧，就聚，兵” 大起。轸辖星，附轸两傍，主王侯。右辖为王者同姓；左辖为异姓。星耀，兵大起，远轸凶。轸辖主南蛮侵。张衡云：“辖不见，国有大忧。” 长沙一星，在轸之中，主寿命也。长沙耀则人寿长，子孙盛。军门三黄星，在青丘西，天子六军之门也，主营候豹尾威旗。占：以移其处，为道不通。土司空四黄星，在军门南，主土功。巫咸氏云：“金火犯之，天下田不得耕，女不得织。” 《隋志》云：“一曰司徒，主界域。” 青丘七黑星，在轸东南，主东方三韩之国，占与东瓯同。轸南三十二星，曰器府，主乐器之属也。耀则礼乐调理；暗则有咎。